**Romanţă**

*Aurel Oancea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Seară de septembre, parfumată

De căderea frunzelor pe-alei,

Ai venit, frumoaso, ca şi altădată

Şi-ai adus pe boltă nouri grei.

Verdele din parcuri şi câmpii

L-ai schimbat în ruginiu covor;

Grăbit, vântul trece printre crengi pustii,

Răspândind macabrul său fior.

Seară de septembre parfumată,

Pas al Toamnei prin livezi şi vii,

Îmbrăcată-n haina lungă, demodată,

Şi-aducând în lume bogăţii,

Tu la mine ai venit zâmbind,

Mi-ai adus cea mai frumoasă fată.

De acum mereu, cu drag am să te cânt,

Seară de septembre parfumată!